
PËR DORËZIMIN E DOKUMENTACIONIT TË PRONËSISË, NË ZYRAT E REGJISTRIMIT TË PASURIVE TË PALUAJTSHME

Në mbështetje të nenit 100 të Kushtetutës dhe të neneve 56 dhe 57, të ligjit nr.7843, datë 13.7.1994, “Për regjistrimin e pasurive të paluajtshme”, me propozimin e zëvendëskryeministrit dhe ministër i Punës dhe i Çështjeve Sociale, Këshilli i Ministrave

V E N D OS I:

1. Seksionet e kadastrës, zyrat e agjencive kombëtare të privatizimeve, komisioni i kthimimit dhe kompensimit të pronave ish-pronarëve, Enti Kombëtar i Banesave në rrethe, si dhe institucionet e tjera, që lëshojnë dokumente pronësie, detyrohen t’i dorëzojnë këto dokumente në zyrat e regjistrimit të pasurive të paluajtshme të rrethit përkatës.
2. Marrja në dorëzim e dokumenteve të pronësisë, bëhet në bazë të një procesverbali dorëzimi, që nënshkruhet nga regjistruesi i zyrës së regjistrimit dhe titullari i institucionit që ka lëshuar dokumentet.
3. Për dokumentet e pronësisë, të lëshuara deri në datën e hyrjes në fuqi të këtij vendimi, afati maksimal i dorëzimit të tyre është 31.12.2000. Çdo dokument pronësie që lëshohet pas kësaj date, duhet të dorëzohet pranë zyrave të regjistrimit, brenda dy muajve nga data e lëshimit të tij.
4. Institucionet e përmendura në pikën 1 të këtij vendimi, përpara marrjes së vendimit përkatës për njohjen ose për kthimin në natyrë të pronësisë, duhet të marrin nga zyrat e regjistrimit të pasurive të paluajtshme, të dhënat e nevojshme gjeografike dhe hartën e tyre treguese. Çdo dokument pronësie, i lëshuar në kundërshtim me këtë pikë të këtij vendimi, nuk ka vlera regjistruese.
5. Ngarkohen Zyra Qendrore e Regjistrimit të Pasurive të Paluajtshme, si dhe ministritë e institucionet që kanë të bëjnë me njohjen, regjistrimin dhe administrimin e të drejtave të pasurive të paluajtshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

